ส่องสีสันคริสต์มาสในกรุงวอชิงตันช่วงโควิด-19
นีธิกาญจน์ กำลังวรรณ จากวีโอเอไทย กรุงวอชิงตัน พาชมบรรยายสีสันช่วงเทศกาลคริสต์มาสในอเมริกา
แม้ว่าในปี 2021 นี้ชาวอเมริกันยังใช้ชีวิตอยู่ท่ามกลางการระบาดของโควิด-19 กันต่อไป แต่ก็ไม่ได้ทำให้กิจกรรมการเฉลิมฉลองเทศกาลคริสต์มาสขาดสีสันลงแม้แต่น้อย โดยหนึ่งในกิจกรรมที่ชาวอเมริกันนิยมทำในช่วงนี้ เห็นจะเป็นการซื้อหาหรือประดับประดาต้นคริสต์มาส ซึ่งคนอเมริกันก็จะใช้ช่วงเวลานี้หาซื้อต้นสนเพื่อไปประดับบ้าน และบรรดาร้านจำหน่ายต้นไม้ดอกไม้ในอเมริกา จะปรับเปลี่ยนเป็นแหล่งขายต้นสนสำหรับทำต้นคริสต์มาสจริงๆ เฉพาะช่วงสองเดือนสุดท้ายก่อนสิ้นปี ต้นสนที่จะมาใช้ทำต้นคริสต์มาสก็มีหลายราคา หลายขนาดด้วยกัน ขึ้นอยู่กับความชอบและงบประมาณของแต่ละคน สำหรับต้นสนที่ได้รับความนิยมจากชาวอเมริกันมายาวนานถึง 80 ปี เห็นจะเป็นต้นสนสายพันธุ์ Douglas Fir ซึ่งมีลักษณะเป็นพุ่มสูงแหลม และกิ่งก้านยาวแข็งแรงพอเหมาะสำหรับการแขวนอุปกรณ์ตกแต่งต้นคริสต์มาส สนนราคาอยู่ที่ 170 ดอลลาร์ หรือราว 5,600 บาท สำหรับต้นสนความสูง 7 ฟุต บรรยากาศตอนเลือกต้นสนสำหรับทำต้นคริสต์มาสเป็นช่วงเวลาที่พิเศษ เพราะระหว่างที่เลือกสรรต้นสนจะได้กลิ่นที่เป็นเอกลักษณ์ของต้นสนไปตลอดทาง แล้วกลิ่นของต้นสนให้ความรู้สึกเหมือนกับช่วงเวลาของวันหยุดในฤดูหนาว ซึ่งก็คือช่วงคริสต์มาสและเทศกาลปีใหม่นั่นเอง หลังจากที่เราได้ต้นคริสต์มาสกันแล้ว สิ่งที่ต้องทำต่อไป คือ การหาของประดับตกแต่ง ซึ่งช่วงคริสต์มาสของทุกปี ที่อเมริกาจะมีตลาดนัด Christmas Market ให้ได้เลือกซื้ออุปกรณ์ตกแต่ง และสินค้าต่างๆในช่วงเทศกาลคริสต์มาส และที่กรุงวอชิงตัน มีตลาดนัดคริสต์มาสที่เรียกว่า Downtown Holiday Market Downtown Holiday Market เป็นตลาดนัดคริสต์มาสที่จัดมา 17 ปีที่กรุงวอชิงตัน โดยอยู่ตรงข้ามกับ Smithsonian American Art Museum มีร้านรวงที่วางขายกันกว่า 70 ร้าน ซึ่งเป็นธุรกิจท้องถิ่นในแถบกรุงวอชิงตันมาออกร้านกันคึกคัก นอกจากนี้ ยังมีอีกหนึ่งกิจกรรมที่ชาวอเมริกันชื่นชอบกันมากๆ ในช่วงคริสต์มาสทุกๆปี คือ การพาลูกหลานถ่ายรูปคู่กับคุณปู่ซานตาคลอส แต่ในช่วงการระบาดของโควิดในอเมริกาทำให้กิจกรรมนี้ถูกยกเลิกไปเป็นส่วนใหญ่ แม้ว่าจะมีวัคซีนและผู้คนเริ่มปรับตัวกันได้มากขึ้นก็ตาม การจัดกิจกรรมถ่ายรูปกับซานตาคลอสจะแตกต่างกันไปในแต่ละพื้นที่ บางที่ก็จัดแบบออนไลน์ต่อไป บางที่มีนัดคิวล่วงหน้าให้พบปะซานตาคลอสแบบรักษาระยะห่างระหว่างกัน หรือบางที่ก็จัดสถานที่ให้เด็กถ่ายรูปเป็นที่ระลึก ปิดท้ายด้วยกิจกรรมในยามค่ำคืน เพื่อให้บรรยากาศเทศกาลคริสต์มาสสมบูรณ์แบบ นั่นคือ การชมไฟประดับประดาตามหมู่บ้านในอเมริกา ซึ่งหนึ่งพิกัดที่ได้รับการพูดถึงในแถบกรุงวอชิงตัน คือ Marshall Pond Christmas Village หมู่บ้านนี้เป็นชุมชนที่ร่วมใจกันประดับไฟทั้งซอย จนกลายเป็นแลนด์มาร์คที่ผู้คนในแถบกรุงวอชิงตันต้องแวะเวียนมาชมกันในช่วงเทศกาลคริสต์มาส ซึ่งจะเริ่มเปิดไฟประดับประดากันตั้งแต่ปลายเดือนพฤศจิกายนจนถึงช่วงปีใหม่ บรรยากาศไฟตามบ้านในอเมริกาช่วงคริสต์มาสเป็นจริงเป็นจังกันมาก และเป็นการสร้างความสุขและเรื่องราวดีๆ ถึงความร่วมมือร่วมใจกันของคนในชุมชน ที่ร่วมกันสร้างแลนด์มาร์คเล็กๆในชุมชนในช่วงเวลาแบบนี้